b'\n_START_ARTICLE_\nAnica Cevc\n_START_SECTION_\n\xc5\xbdivljenje in delo\n_START_PARAGRAPH_\nAnica Cevc, soproga umetnostnega zgodovinarja Emilijana Cevca, je leta 1950 diplomirala iz umetnostne zgodovine na ljubljanski Filozofski fakulteti in 1971 doktorirala na Univerzi v Beogradu. Sprva je bila kustosinja, leta 1965 pa je prevzela mesto ravnateljice Narodne galerije v Ljubljani, ki jo je vodila vse do svoje upokojitve leta 1991._NEWLINE_Anica Cevc je za\xc4\x8dela raziskovati novej\xc5\xa1e slovensko slikarstvo z Jelov\xc5\xa1kovimi risbami, delo nadaljevala z Leopoldom Layerjem, Fortunatom Bergantom in pru\xc4\x8devanje sklenila z baro\xc4\x8dnim slikarstvom z disertacijo o Jo\xc5\xbeefu Antonu Lerchingerju in razpravo o Mathiasu von G\xc3\xb6rzu._NEWLINE_V \xc4\x8dasu njenega ravnateljevanja v Narodni galeriji je sodelovala pri vrsti razstav in napisala ve\xc4\x8d besedil v spremnih katalogih. Ena ve\xc4\x8djih razstav je bila Umetnost 17. stoletja na Slovenskem (1968), ki je obsegala slikarstvo, kiparstvo, iluminirane rokopise, nagrobnike, reliefe, grafiko in umetno obrt. Med pomembnej\xc5\xa1e razstave v umetnostnozgodovinski stroki se uvr\xc5\xa1\xc4\x8da tudi Gotska plastika na Slovenskem (1973), ki sta jo postavila skupaj Emilijanom Cevcem. Ta razstava je predstavila umetnostni polo\xc5\xbeaj slovenskih pokrajin v srednjem veku. Svojevrsten mejnik v \xc4\x8dasu ravnateljevanja Anice Cevc je bila tudi razstava Kitajsko slikarstvo (1988), ki je bila najbolj obiskana razstava v Narodni galeriji. Sicer pa je njena zasluga med drugim tudi opredelitev bogatega fonda evropskih slikarjev v zbirkah Narodne galerije. Pod njenim vodstvom je pripravlja ta ustanova temeljne razstave doma in predstavljala slovensko umetnost po svetu._NEWLINE_Sicer pa je Anica Cevc, ki je od svoje upokojitve dalje \xc5\xa1e naprej sodelovala z Narodno galerijo, tudi avtorica obse\xc5\xbene razstave Valentin Metzinger - \xc5\xbeivljenje in delo baro\xc4\x8dnega slikarja. Razstava je imela dva temeljna namena: re\xc5\xa1iti pred nadaljnjim propadanjem vrsto umetnin prve kategorije in umestiti Metzingerja v pregled razvoja umetnosti Slovenije in v okvir srednjeevropskega baro\xc4\x8dnega slikarstva. Razstava Metzingerjevih slik je nastajala sedem let in pomeni \xc5\xbeivljenjsko delo Anice Cevc.'